CELEX: 62012CN0584
Language: el
Date: 2012-12-13 00:00:00
Title: Υπόθεση C-584/12 P: Αναίρεση που άσκησε στις 13 Δεκεμβρίου 2012 η El Corte Inglés, S.A. κατά της αποφάσεως που εξέδωσε το Γενικό Δικαστήριο (έκτο τμήμα) στις 27 Σεπτεμβρίου 2012 στην υπόθεση T-357/09, Pucci International κατά ΓΕΕΑ — El Corte Inglés (Emidio Tucci)

2.3.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 63/10
            
         Αναίρεση που άσκησε στις 13 Δεκεμβρίου 2012 η El Corte Inglés, S.A. κατά της αποφάσεως που εξέδωσε το Γενικό Δικαστήριο (έκτο τμήμα) στις 27 Σεπτεμβρίου 2012 στην υπόθεση T-357/09, Pucci International κατά ΓΕΕΑ — El Corte Inglés (Emidio Tucci)
   (Υπόθεση C-584/12 P)
   2013/C 63/17
   Γλώσσα διαδικασίας: η ισπανική
   
      Διάδικοι
   
   
      Αναιρεσείουσα: El Corte Inglés, S.A. (εκπρόσωποι: J.L. Rivas Zurdo και E. Seijo Veiguela, δικηγόροι)
   
      Αντίδικοι κατ’ αναίρεση: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) και Emilio Pucci International BV
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να ακυρώσει την απόφαση του Γενικού Δικαστηρίου της 27ης Σεπτεμβρίου 2012 στην υπόθεση T-357/09 στο σύνολό της·
            
         
               —
            
            
               να καταδικάσει το ΓΕΕΑ στα δικαστικά έξοδα της El Corte Inglés, S.Α·
            
         
               —
            
            
               να καταδικάσει την Emilio Pucci International BV στα δικαστικά έξοδα της El Corte Inglés, S.A.
            
         
      Λόγοι αναιρέσεως και κύρια επιχειρήματα
   
   H ασκήσασα την ανακοπή εταιρία δεν απέδειξε τη χρήση για γυαλιά, όπως απέδειξε το τμήμα προσφυγών του ΓΕΕΑ. Ακριβώς αυτό το κριτήριο, δηλαδή το γεγονός ότι απλώς η παρουσία του σήματος επί ή στο πλάι φωτογραφιών δεν θεωρείται ως χρήση, έγινε δεκτό από το Γενικό Δικαστήριο με τη σκέψη 31 της αποφάσεώς του στην υπόθεση T-39/10 (1). Με την αναιρεσιβαλλόμενη απόφαση, το Γενικό Δικαστήριο δεν όφειλε επομένως να κρίνει ως αποδεδειγμένη τη χρήση για γυαλιά, στην κλάση 9, του σήματος αριθ. 274991.
   Το άρθρο 8, παράγραφος 1, στοιχείο β', του κανονισμού 40/94 (2) και η σχετική με την εφαρμογή του νομολογία απαιτούν τη συνολική εκτίμηση του κινδύνου συγχύσεως, λαμβανομένων υπόψη όλων των λυσιτελών στοιχείων της συγκεκριμένης περιπτώσεως. Το δεύτερο τμήμα προσφυγών του ΓΕΕΑ κατέληξε ότι η φύση, ο προορισμός και η χρήση των προϊόντων ήταν διαφορετικές, στηρίζοντας καταλλήλως την επιχειρηματολογία αυτή (σκέψη 102 της επίδικης αποφάσεως). Τα καλλυντικά και τα κοσμήματα μπορούν να έχουν σχέση με τον τομέα της μόδας, ο οποίος είναι ταυτόχρονα ευρύς και ετερόκλητος, αλλά αυτό δεν σημαίνει ότι συνδέονται ή πρέπει να θεωρηθούν παρόμοια με τα προϊόντα των κλάσεων 18, 24 και 25.
   Η επέκταση των αποτελεσμάτων του άρθρου 8, παράγραφος 5, του κανονισμού 207/2009 (3) σε άλλα προϊόντα των κλάσεων 9 (γυαλιά) και 14 (κοσμήματα, είδη χρυσοχοΐας, είδη ωρολογοποιίας) καθώς και στο χαρτί υγείας (κλάση 16) δεν δικαιολογείται επαρκώς και στηρίζεται σε υπόνοιες που δεν αποδείχθηκαν από την προσφεύγουσα στο πλαίσιο της υποθέσεως T-357/09 (4). Αυτό ισχύει κατά μείζονα λόγο καθόσον, συναφώς, όπως επισημαίνεται στις σκέψεις 70 και 71 της αποφάσεως, δεν μπορεί να γίνουν δεκτές απλές υποθέσεις ή μία per se εφαρμογή στα σήματα μεγάλης φήμης, δεδομένου ότι οι μελλοντικοί κίνδυνοι πρέπει να προβάλλονται και να αποδεικνύονται, πράγμα το οποίο η προσφεύγουσα δεν έπραξε εν προκειμένω.
   
      (1)  Απόφαση της 27ης Σεπτεμβρίου 2012, El Corte Inglés κατά ΓΕΕΑ–Pucci International (PUCCI), που δεν έχει ακόμη δημοσιευθεί στη Συλλογή.
   
      (2)  Κανονισμός (ΕΚ) 40/94 του Συμβουλίου, της 20ής Δεκεμβρίου 1993, για το κοινοτικό σήμα (ΕΕ 1994 L 11, σ. 1).
   
      (3)  Κανονισμός (ΕΚ) 207/2009 του Συμβουλίου, της 26ης Φεβρουαρίου 2009, για το κοινοτικό σήμα (ΕΕ L 78, σ. 1).
   
      (4)  Απόφαση της 27ης Σεπτεμβρίου 2012, T-357/09, Pucci International κατά ΓΕΕΑ–El Corte Inglés (Emidio Tucci), που δεν έχει δημοσιευθεί ακόμη στη Συλλογή.